早秋南樓書事
作者：釋道潜
朝代：宋

paragraphs: 白帝初回天地秋，井梧葉老陰尚稠。
森森爽氣入屏幔，骨冷魂清無汗流。
覺來覽眺覓佳處，挾冊獨上西南樓。
崇山廣澤坐可挹，遠水孤村橫道周。
上窺青天墮海日，下瞰白鶴盤庭楸。
誰令濃陰起曾嶂，撲撲亂眼如雲浮。
埋林漲壑只俄頃，撫袂掩抑將誰儔。
明星皎月邈難見，絡緯蟋蟀空啁啾。
安得風生土囊口，萬里一掃無停留。
王孫未歸空碧草，我思不見徒離憂。